钦定古今图书集成/明伦汇编/官常典/第214卷 > 萧阿剌
## 钦定古今图书集成/明伦汇编/官常典/第214卷 > 萧阿剌

按《辽史》本传：“阿剌，字阿里懒，北院枢密使孝穆之子
也。幼养宫中，兴宗尤爱之。重熙六年，为弘义宫使，累
迁同知北院枢密使，加同中书门下平章事，出为东
京留守。二十一年，拜西北路招讨使，封西北郡王。寻
尚秦晋国王公主，拜驸马都尉。清宁元年，遗诏拜北
府宰相，兼南院枢密使，进王韩。明年，改北院枢密使”，
徙王陈，与萧革同掌国政。革谄谀不法，阿剌争之不
得，告归，上由此恶之。除东京留守。会行瑟瑟礼，入朝，
陈时政得失。革以事中伤，帝怒，缢杀之。皇太后营救
不及，大恸曰：“阿剌何罪，而遽见杀？”帝乃优加赙赠，葬
乾陵之赤山。阿剌性忠果，晓世务，有经济才。议者以
谓阿剌若在，无重元乙辛之乱。